It-Tieni Pitazz – Paragrafi 751-760 U hekk qed tara, Ġesu', li issa kollox jiddependi minnek. Jiena ninsab f'paċi perfetta, minkejja dawn l-insistenzi li nħoss ġo fija. Min-naħa tiegħi għamilt kulma kelli nagħmel, u issa jmiss lilek, Ġesu' tiegħi, u b'dan il-mod tkun tista' tidher il-kawża Tiegħek. Jiena naqbel perfettament mar-rieda Tiegħek; agħmel bija dak li jogħġbok, O Mulej, imma agħtini biss il-grazzja li nħobbok dejjem iżjed u iżjed bil-ħeġġa. Din hi l-ħaġa l-iżjed prezzjuża għalija. Ma nixtieq xejn ħliefek, O Mħabba Eterna! Ma jimpurtax mil-liema toroq ser tgħaddini, toroq ta' wġigħ jew toroq ta' ferħ. Irrid inħobbok f'kull waqt ta' ħajti. Jekk Inti tgħidli niltaq, O Ġesu', sabiex jiena nwettaq ir-rieda Tiegħek, nitlaq. Jekk Inti tgħidli nibqa' nibqa'. Ma jimpurtax x'ikolli nbati, sewwa f'każ wieħed sewwa fl-ieħor. O Ġesu' tiegħi, jekk jiena nitlaq, naf x'ser ikolli nbati u nissaporti. Jiena għidt iva għal dan b'mod mill-iżjed konxju, u diġa' aċċettajtu permezz ta' att tar-rieda tiegħi. Ma jimpurtax x'fih il-kalċi għalija. Għalija biżżejjed inkun naf li ġie mogħti lili mill-id ta' Alla mimlija mħabba. Jekk Inti tgħidli nerġa' lura u nibqa' hawn, nibqa' minkejja dak kollu li nħoss ġewwa fija jimbuttani. Jekk Int tibqa' żżommli dawn is-sentimenti f'ruħi u tħallini f'din l-agunija nterna wkoll sal-aħħar ta' ħajti, jiena naċċetta din il-ħaġa bir-rieda konxja u sħiħa tiegħi u f'sottomissjoni mimlija mħabba lejk, O Alla tiegħi. Jekk jiena nibqa' ser ninħeba fil-ħniena Tiegħek, Alla tiegħi; tant fil-fond li l-ebda għajn ta' bniedem ma tarani. Matul ħajti kollha, rrid inkun ċensier mimli b'nar moħbi, u jalla d-duħħan li jitla' sa għandek, O Ostja Ħajja, ikun jogħġbok. Inħoss ġewwa qalbi stess li kull sagrifiċċju żgħir ikebbes n-nar tal-imħabba għalik, imma b'mod hekk sieket u sigriet li ħadd ma jkun jista' jinduna bih. Meta jiena għidt lill-Madre Ġenerali li l-Mulej ried li l-Kongregazzjoni tgħid il-Kurunella sabiex ittaffi l-korla ta' Alla, il-Madre qaltli li bħalissa ma setgħetx iddaħħal talb ġdid li kien għadu ma ġiex approvat. . . "Imma agħtini l-Kurunella, Sor, (hija qalet) forsi tista' tingħad waqt xi adorazzjoni. Issa naraw. Tkun ħaġa tajba li kieku Dun Sopocko kellu jippubblika fuljett bil-kurunella; imbagħad tkun ħaġa eħfef u aħjar biex nitlobuha fil-Kongregazzjoni, għax għalissa hi daqsxejn ħaġa diffiċli li nagħmluha." Il-ħniena tal-Mulej tiġi mfaħħra mill-erwieħ qaddisin fil-ġenna li huma stess kellhom esperjenza ta' dik il-ħniena nfinita. Dak li dawn l-erwieħ qegħdin jagħmlu fil-ġenna, jiena ser nibda nagħmlu diġa' hawn fl-art. Jiena sejra nfaħħar lil Alla għat-tjubija nfinita Tiegħu, u nipprova nwassal erwieħ oħrajn sabiex huma jsiru jafu u jigglorifikaw il-ħniena ta' Alla li ma tistax tiddeskriviha bil-kliem u li ma tistax tifhimha. + Il-wegħda tal-Mulej: Dawk l-erwieħ li jgħidu din il-Kurunella jkunu mgħannqin mill-ħniena Tiegħi matul ħajjithom u l-aktar fis-siegħa tal-mewt tagħhom. O Ġesu' tiegħi, għallimni niftaħ is-sider tal-ħniena u tal-imħabba għal kulmin iridha. Ġesu', Kmandant tiegħi, għallimni sabiex it-talb u l-egħmejjel tiegħi kollha jkollhom is-siġill tal-ħniena Tiegħek. 18 ta' Novembru 1936. Illum, ippruvajt nagħmel l-eżerċizzi kollha tiegħi qabel il-Barka, għax kont qiegħda nħossni iktar ma niflaħx mis-soltu. Għalhekk mort nistrieħ fil-pront wara l-Barka. Imma malli dħalt fil-kamra tas-sodda, f'daqqa waħda kont naf ġewwa fija li għandi mmur fiċ-ċella ta' S.N. għax kellha bżonn l-għajnuna. Dħalt fiċ-ċella tagħha mill-ewwel, u S.N. qaltli. "O kemm hi ħaġa tajba li Alla ġabek hawn, Sor!" U l-vuċi tagħha tant kienet baxxa li bilkemm stajt nismagħha. Qaltli, "Sor, jekk jogħġbok ġibli ftit te' bil-lumi, għax għandi għatx kbir, u ma nistax niċċaqlaq għax tant jiena muġugħa." U tassew kienet batuta ħafna u kellha ħafna deni. Poġġejtha iktar komda, u setgħet ittaffi l-għatx li kellha bit-te' li jiena ħadtilha. X'ħin dħalt fiċ-ċella tiegħi, ruħi nħakmet minn imħabba kbira għal Alla, u fhimt li għandna nagħtu ħafna kas tal-ispirazzjonijiet nterni tagħna u nimxu fuqhom bil-fedelta' u fedelta' lejn grazzja waħda tiġbed fuqna grazzji oħrajn. 19 ta' Novembru, (1936). Waqt il-Quddiesa llum, rajt lill-Mulej Ġesu', li qalli, Kun fil-paċi, binti; Jiena qiegħed nara l-isforzi tiegħek, li jogħġbuni ħafna. U l-Mulej għeb, u wasal il-ħin għat-Tqarbin Imqaddes. Wara li tqarbint, f'daqqa waħda rajt iċ-Ċenaklu u lil Ġesu' u l-Appostli fih. Rajt it-twaqqif tas-Sagrament Imqaddes. Ġesu' ppermettieli nibqa' dieħla fil-ġewwieni Tiegħu, u sirt naf il-kobor tal-majesta' Tiegħu u, fl-istess ħin, kemm ċekken lilu nnifsu. Id-dawl starordinarju li ppermettieli nara l-majesta' Tiegħu wrieni, fl-istess ħin, x'kien hemm ġewwa ruħi stess. Ġesu' ħallieni nsir naf il-profondita' tal-manswetudni u tal-umilta' Tiegħu, u ħallieni nifhem li Hu kien qed jitlob b'mod ċar l-istess ħaġa mingħandi. Ħassejt il-ħarsa ta' Alla ġewwa ruħi. Din il-ħaġa mlietni bi mħabba li ma tistax tpoġġieha fi kliem, imma fhimt li l-Mulej kien tefa' ħarsa ta' mħabba fuq il-virtujiet u l-isforzi erojċi tiegħi, u sirt naf li din il-ħaġa kienet qiegħda tiġbed lil Alla għal ġo qalbi. Minn hekk li sirt naf li mhux biżżejjed għalija nirsisti biss għall-virtujiet ordinarji, imma li għandi nipprova nħaddem il-virtujiet erojċi. Għalkemm minn barra ħaġa tista' tkun x'aktarx ordinarja, huwa l-mod differenti (li bih titħaddem) li għajnejn Alla jistgħu jarawh. O Ġesu' tiegħi, dak li jiena ktibt hu biss dell fjakk ta' dak li jiena qiegħda nifhem ġewwa ruħi; dawn huma affarijiet purament spiritwali, imma sabiex nikteb xi ħaġa minn dak li l-Mulej jippermettili nsir naf, irrid bilfors nuża kliem li ma jiena sodisfatta xejn bih, għax ma jesprimix ir-realta'. Meta għaddejt mill-esperjenza ta' dawn it-tbatijiet għall-ewwel darba, ġara hekk: wara l-voti ta' kull sena, f'ċerta ġurnata, waqt it-talb, rajt dija kbira, u ħerġin mid-dija, raġġi li daru dawra sħiħa miegħi. Imbagħad, f'daqqa waħda, ħassejt uġigħ terribbli f'idejja, saqajja u ġenbi u x-xewk tal-kuruna tax-xewk. Ħassejt dawn it-tbatijiet waqt il-Quddiesa tal-Ġimgħa, imma dan dam għal mument qasir biss. Din il-ħaġa rrepetiet ruħha fil-jum tal-Ġimgħa għal diversi drabi, u wara dan ma ħassejt l-ebda tbatijiet sa issa; jiġifieri, sal-aħħar ta' Settembru ta' din is-sena. Waqt din il-marda li għandi bħalissa, darba waqt il-Quddiesa tal-Ġimgħa ħassejtni minfuda mill-istess tbatijiet, u din il-ħaġa rrepetiet ruħha kull nhar ta' Ġimgħa u xi kultant meta niltaqa' ma' ruħ li ma tkunx fi stat ta' grazzja. Għalkemm dan ma jiġrix ta' spiss u t-tbatija ddum żmien qasir ħafna, xorta waħda hi terribbli, u ma nkunx nista' niflaħ għaliha mingħajr grazzja speċjali mingħand Alla. Minn barra ma tkun tidher l-ebda indikazzjoni ta' dawn it-tbatijiet. X'għad jiġri iktar 'il quddiem, ma nafx. Dan kollu, għall-erwieħ. . . 21 ta' Novembru, (1936). Ġesu' Inti qed tara li għalkemm minix marida serjament imma lanqas ma nista' ngħid li jiena f'saħħti. Int timlieli ruħi bl-entużjażmu għall-ħidma, u m'għandix saħħa. In-nar ta' mħabbtek qed jaqbad ġewwa fija, u għal dak li ma nistax nagħmel għax m'għandix saħħa fiżika, tpatti l-imħabba.
Djarju ta' Swor Fawstina – It-2 Pitazz (par.751-760)